B. Bugár, podpredseda NR SR: (2002-06-26):
Ďakujem aj pánovi prezidentovi Prezídia Fondu Národného majetku, aj pánovi spravodajcovi. Budeme pokračovať bodom programu Výročná správa o činnosti a hospodárení Študentského pôžičkového fondu vrátane účtovnej závierky za rok 2001. Materiál ste dostali ako tlač 1571, spoločnú správu výborov máte v tlači 1571a. Dávam slovo predsedovi Rady Študentského pôžičkového fondu pánu Jánovi Kamoďovi a prosím ho, aby materiál uviedol. Nech sa páči. J. Kamoďa, predseda Rady Študentského pôžičkového fondu: Ďakujem za slovo. Volám sa Kamoďa, je zmena. Predseda správnej rady som teraz. Tak ako ste dostali, vážení poslanci, v materiáloch, tak chcem zvýrazniť niektoré fakty, pretože Študentský pôžičkový fond vlastne už siedmy rok beží a pomerne úspešne, vidieť to aj v tabuľkách, ktorá máte v tej správe. Chcem podotknúť, že Študentský pôžičkový fond poskytuje pôžičky pre študentov prvého vysokoškolského štúdia študujúcich na slovenských vysokých školách už tých plných sedem rokov a od školského roka 2000/2001 poskytuje pôžičky aj pre študentov študujúcich na zahraničných vysokých školách a študentom študujúcim na slovenských vysokých školách, ktorí majú postavenie zahraničného Slováka. Za toto obdobie k 31. 12. 2001 bolo uzavretých 32 102 zmlúv o pôžičke s 20 923 študentmi, čiže celková suma, ktorá bola poskytnutá za celé obdobie činnosti fondu, predstavuje sumu 626 562 210 korún. Po období budovania fondu od roku 1997, ktorý má charakter bankového systému, až do súčasnosti, sa nám podarilo vytvoriť nielen výborné pracovné prostredie s výbornými odborníkmi, ale splniť i všetky základné podmienky evidencie, informácií, archivácie materiálov tak, aby práca s klientom bola na maximálnej úrovni. Vďaka uzneseniu vlády Slovenskej republiky a pochopeniu Fondu národného majetku Slovenskej republiky bol fond v roku 2001 dotovaný pre možnosť poskytnutia pôžičiek v školskom roku 2001/2002 sumou 100 miliónov Sk. Táto suma pre činnosť fondu bola nevyhnutná, pretože fond by musel vyčleniť na pôžičky len sumu zo zdrojov, ktoré sa akumulovali z vrátených splátok v školských rokoch 2001/2002, pretože výplata pôžičiek v školskom roku 2000/2001 bola zabezpečená z vlastných zdrojov v sume 100 miliónov Sk, ktoré boli získané z vrátených splátok pôžičky do tohto obdobia. V školskom roku 2001/2002 a nasledujúcich by bolo možné z tohto dôvodu poskytnúť pôžičky len v rozsahu 2- až 3-tisíc študentov. Vzhľadom na stály záujem o pôžičky a zvyšujúci sa počet žiadateľov o pôžičku študujúcich na zahraničných vysokých školách pri uvedených zdrojoch by fond nesplnil svoju úlohu. Predpokladáme, že ak Fond národného majetku Slovenskej republiky v roku 2002 a v roku 2003 poskytne dotáciu po 50 miliónov Sk, fond pre ďalšie roky bude mať dostatok finančných zdrojov, aby mohol zabezpečiť poskytnutie pôžičiek pre 5- až 6-tisíc študentov v každom školskom roku. Je vecou politickej vôle, aby v budúcich rokoch pri zabezpečovaní čo najvyššieho počtu vysokoškolsky vzdelaných mladých ľudí mohol fond poskytnúť pôžičku viac ako 50 % všetkým vysokoškolákom tak, ako je to v krajinách Európskej únie. Ďakujem zároveň aj Rade fondu, Dozornej rade a jej členom z uvedených orgánov v predchádzajúcom volebnom období a zamestnancom fondu za dosiahnuté výsledky v roku 2001. Toľko k správe stručne a k materiálu, ktorý bol prerokovaný v dvoch výboroch a dnes ho predkladám.